एक स्त्री द्वारा अपने पुरुषार्थ पर ऐसा कटाक्ष मूलकासुर को सहन नहीं हुआ। क्रोध में आकर उसने देवी सीता पर अपने बाण से प्रहार कर दिया। वो तो यही चाहती थी। उन्होंने तत्काल ही चंडिकास्त्र का प्रयोग किया और मूलकासुर का सर धड़ से अलग कर दिया। उस अजेय राक्षस का वध होते देख सभी हर्ष से भर गए। सम्पूर्ण युद्धभूमि देवी सीता के जयनाद से गूँज उठी। ये कथा हमें एक और सन्देश देती है कि जब कोई पुरुष दैवयोग से विवश हो जाता है तब एक स्त्री ही उसे उस संकट से उबार सकती है। इस कथा के माध्यम से महर्षि वाल्मीकि ने स्त्री के सामर्थ्य पर प्रकाश डाला है कि वो किसी भी रूप में पुरुष से पीछे नहीं है।